Na osnovu člana 268 stav 2 Zakona o privrednim društvima ("Službeni list Crne Gore", br. 65/20 i 146/21), člana 38 stav 1 tačka 14 Zakona o lokalnoj samoupravi ("Službeni list Crne Gore", br. 2/18, 34/19, 38/20 i 50/22), člana 35 stav 1 tačka 14 i člana 38 stav 1 Statuta Opštine Nikšić ("Službeni list Crne Gore - Opštinski propisi", broj 31/18), Skupština opštine Nikšić, na sjednici održanoj dana\_\_\_\_\_\_\_\_\_\_\_\_2022. godine, donijela je

**ODLUKU**

**o osnivanju Društva sa ograničenom odgovornošću „Autobuska stanica“ Nikšić**

**I OSNOVNE ODREDBE**

**Član 1**

Osniva se Društvo sa ograničenom odgovornošću „Autobuska stanica“ Nikšić (u daljem tekstu: Društvo), za pružanje staničnih usluga u cilju kvalitetnog organizovanja i obavljanja javnog prevoza putnika, kao i vršenja drugih poslova i usluga za potrebe prevoza putnika, u skladu sa ovom odlukom i Statutom Društva.

**Član 2**

Izrazi koji se koriste u ovoj odluci za fizička lica u muškom rodu podrazumijevaju iste izraze u ženskom rodu.

**Član 3**

Društvo iz člana 1 ove odluke osniva se kao jednočlano društvo.

Osnivač Društva je Skupština opštine Nikšić (u daljem tekstu: Osnivač)

Društvo se osniva na neodređeno vrijeme.

**Član 4**

Društvo samostalno istupa u pravnom prometu, zaključuje ugovore i preduzima druge pravne radnje u okviru svoje djelatnosti.

Društvo odgovara za obaveze prema trećim licima cjelokupnom svojom imovinom.

Osnivač odgovara za obaveze Društva do visine svog osnivačkog uloga.

**II NAZIV I SJEDIŠTE DRUŠTVA**

**Član 5**

Naziv Društva je: Društvo sa ograničenom odgovornošću „Autobuska stanica“ Nikšić.

Skraćeni naziv Društva je: DOO „Autobuska stanica“ Nikšić.

Društvo posluje pod punim i skraćenim nazivom.

Sjedište Društva je u Nikšiću, ul. Gojka Garčevića bb.

**III DJELATNOST DRUŠTVA**

**Član 6**

Djelatnosti Društva su:

* prijem i otprema putnika;
* prijem i otprema autobusa, prtljaga i stvari;
* čuvanje prtljaga i stvari primljenih na prevoz;
* izdavanje voznih karata i drugih prevoznih isprava;
* davanje informacija o prevozu i drugih informacija koje su u funkciji osnovne djelatnosti Društva;

Društvo osim djelatnosti iz stava 1 ovog člana može obavljati i druge djelatnosti koje se utvrđuju Statutom Društva.

Djelatnosti iz st. 1 i 2 ovog člana su djelatnosti od javnog interesa.

Za djelatnosti iz stava 1 ovog člana Društvo je dužno voditi posebnu knjigovodstvenu evidenciju.

**Član 7**

Pored djelatnosti iz člana 6 ove odluke Društvo obavlja i djelatnosti koje nijesu djelatnosti od javnog interesa, i to:

- iznajmljivanje vlastitih ili iznajmljenih nekretnina i upravljanje njima,

- ostale slične uslužne djelatnosti.

Za djelatnosti iz stava 1 ovog člana Društvo je dužno voditi posebnu knjigovodstvenu evidenciju.

**Član 8**

Društvo obavlja i druge poslove koje služe racionalnijem korišćenju imovine Društva i efikasnijem poslovanju, koji se utvrđuju Statutom Društva.

**Član 9**

Društvo obavlja poslove i djelatnosti na način kojim se obezbjeđuje stabilnost poslovanja, efikasnost upravljanja i odlučivanja kojima se uspostavljaju poslovni odnosi u okviru tržišnih uslova poslovanja.

**IV OSNOVNI KAPITAL I FINANSIRANJE DRUŠTVA**

**Član 10**

Osnovni kapital Društva čini ulog njegovog Osnivača.

Ulog u Društvo vrši se u novčanom iznosu.

Vrijednost osnivačkog uloga Društva u novcu iznosi 1,00 €, koji Osnivač uplaćuje najkasnije do momenta registracije Društva. Shodno osnivačkom ulogu, Osnivač je jedini vlasnik i raspolaže sa 100% udjela u Društvu.

Sredstva za osinivanje Društva čine dio prostorija prve faze objekta Autobuske stanice, a koje su u skladu sa projektnom dokumentacijom opredijeljene u funkciji obavljanja i pružanja staničnih usluga, od čega u prizemlju površine 554,90 m2 i na spratu 339,60 m2 (šalterska služba, čekaonica sa holom, garderoba, informacije, službeni pomoćni ulaz sa hodnikom, ulazna nastrešnica, hodnik, stanični WC, hol sa stepeništem i na spratu uprava Autobuske stanice sa hodnikom i sanitarnim čvorom), kao i peroni sa pratećim sadržajima, koji se daju na korišćenje Društvu, su u svojini jedinice lokalne samouprave – Osnivača.

Sredstva iz stava 1 ovog člana ne smiju se opterećivati založnim pravom, ne mogu biti predmet izvršenja ni predmet stečajne mase u stečajnom postupku, jer se Društvu ustupaju na korišćenje.

Procjenu vrijednosti imovine koja je povjerena na korišćenje Društvu od strane Osnivača, procijeniće ovlašćeni nezavisni procjenitelj u skladu sa zakonom u roku od 120 dana od dana stupanja na snagu ove odluke.

**Član 11**

Pokretnu i nepokretnu imovinu, novčana sredstva i druga imovinska prava neophodna za obavljanje djelatnosti Društva, Društvo je dužno da koristi u skladu sa zakonom, Statutom Osnivača i Društva i da se ponaša s pažnjom dobrog privrednika.

**Član 12**

Finansiranje djelatnosti koje imaju karakter djelatnosti od javnog interesa, obezbjedjuju se iz:

- sredstava ostvarenih pružanjem usluga iz okvira djelatnosti Društva,

- donacija i

- drugih izvora u skladu sa zakonom.

Sredstva za obavljanje djelatnosti koje nemaju karakter djelatnosti od javnog interesa, obezbjeđuju se iz sopstvenih prihoda Društva i drugih prihoda u skladu sa zakonom.

**V UPRAVLJANJE I RUKOVOĐENJE**

**Član 13**

Društvom upravlja Osnivač na način i pod uslovima utvrđenim zakonom, ovom odlukom i Statutom Društva.

**Član 14**

Osnivač Društva:

* donosi Statut Društva i njegove promjene;
* odlučuje o statusnim promjenama (promjeni oblika, restrukturiranju, dobrovoljnoj likvidaciji i sl.);
* odlučuje o povećanju i smanjenju kapitala Društva;
* imenuje i razrješava članove Odbora direktora i utvrđuje naknadu za njihov rad;
* daje saglasnost na godišnji Program rada i finansijski plan Društva;
* razmatra i usvaja godišnji Izvještaj o radu i finansijskom poslovanju Društva;
* donosi odluke o raspodjeli dobiti i načinu pokrića gubitaka;
* daje saglasnost na promjenu djelatnosti Društva;
* daje saglasnost na kreditna zaduženja Društva, u skladu sa Statutom Društva;
* vrši druge poslove u skladu sa zakonom i Statutom Društva.

**Član 15**

Organi Društva su: Odbor direktora i Izvršni direktor.

Odbor direktora je organ upravljanja Društva.

Izvršni direktor je organ rukovođenja Društva.

**Član 16**

Odbor direktora ima predsjednika i četiri člana.

Predsjednik i tri člana su iz reda osnivača, a jedan je predstavnik zaposlenih u Društvu.

Predsjednika i članove Odbora direktora imenuje i razrješava Osnivač.

**Član 17**

Odbor direktora:

* utvrđuje i vodi poslovnu politiku;
* donosi godišnji i periodični računovodstveni izvještaj;
* donosi odluku o raspolaganju sredstvima Društva;
* donosi godišnji Program rada sa finansijskim planom;
* donosi godišnji Izvještaj o radu Društva;
* donosi investicione odluke;
* imenuje i razrješava direktora Društva;
* donosi akte i unutrašnjoj organizaciji i sistematizaciji radnih mjesta i druge akte u skladu sa Statutom;
* vrši druge poslove u skladu sa zakonom i Statutom Društva.

**Član 18**

U slučaju poremećaja u funkcionisanju Društva, Odbor direktora je dužan da preduzme mjere kojima će se obezbijediti uslovi za nesmetano funkcionisanje i rad Društva.

Ukoliko Odbor direktora ne preduzme mjere iz stava 1 ovog člana, te mjere će preduzeti Osnivač.

**Član 19**

Izvršni direktor Društva:

- organizuje i vodi poslovanje Društva;

- zastupa i predstavlja Društvo;

- odgovara za zakonitost rada Društva;

- izvršava odluke Odbora direktora;

- predlaže akte koje donosi Odbor direktora i odgovoran je za sprovođenje odluka i

drugih akata Odbora direktora;

- zaključuje ugovore u ime Društva, u skladu sa ovom odlukom i Statutom Društva;

- odlučuje o pravima, obavezama i odgovornostima zaposlenih u vezi sa radom, u

skladu sa zakonom;

- odlučuje o drugim pitanjima vezanim za tekući rad i poslovanje Društva, u skladu sa

ovom odlukom, Statutom i drugim propisima.

**Član 20**

Direkora Društva imenuje i razrješava Odbor direktora.

Mandat direktora traje 4 godine, uz mogućnost ponovnog imenovanja.

Uslovi za izbor direktora se utvrđuju Statutom Društva.

**VI NADZOR NAD RADOM DRUŠTVA**

**Član 21**

Nadzor nad radom Društva vrši organ lokalne uprave nadležan za poslove saobraćaja.

Organ za sprovođenje nadzora, dužan je da o uočenim nedostacima u radu obavijesti Osnivača.

**VII PRESTANAK DRUŠTVA**

**Član 22**

Društvo prestaje u slučajevima i pod uslovima propisanim zakonom.

**VIII PRELAZNE I ZAVRŠNE ODREDBE**

**Član 23**

Društvo je pravni sljedbenik Javnog preduzeća „Autobuska stanica“ Nikšić.

Društvo preuzima prava, obaveze i zaposlene Javnog preduzeća „Autobuska stanica“ Nikšić.

**Član 24**

Odbor direktora će se imenovati u roku od 120 dana od dana stupanja na snagu ove odluke.

Statut Društva donijeće se u roku od 120 dana od dana stupanja na snagu ove odluke.

Izvršni direktor će se imenovati roku od 120 dana od dana stupanja na snagu ove odluke.

**Član 25**

Društvo je dužno da uskladi svoje akte sa ovom odlukom u roku od 6 mjeseci od dana upisa Društva u Centralni registar privrednih subjekata.

**Član 26**

Danom registracije u Centralni registar privrednih subjekata, Društvo stiče svojstvo pravnog lica.

**Član 27**

Organi upravljanja JP „Autobuska stanica“ Nikšić, vršiće dužnost do dana imenovanja organa upravljanja Društva sa ograničenom odgovornošću „Autobuska stanica“ Nikšić.

**Član 28**

Danom stupanja na snagu ove odluke prestaja da važi Odluka o osnivanju JP „Autobuska stanica“ Nikšić ("Službeni list RCG - Opštinski propisi", broj 23/05 i "Službeni list CG - Opštinski propisi", broj 19/09).

**Član 29**

Ova odluka stupa na snagu osmog dana od dana obvjavljivanja u „Službenom listu Crne Gore – Opštinski propisi“.

Broj:01-030-

Nikšić, \_\_\_\_\_\_\_\_\_\_2022.godine

SKUPŠTINA OPŠTINE NIKŠIĆ

P r e d s j e d n i k

Nemanja Vuković,s.r.

O B R A Z L O Ž E NJ E

IPravni osnov

Pravni osnov za donošenje ove odluke sadržan je u odredbama Zakona o privrednim društvima („Službeni list Crne Gore“ br. 65/20 i 146/21), Zakona o lokalnoj samoupravi („Službeni list Crne Gore“ br. 2/18, 34/19, 38/20 i 50/22) i Statuta Opštine Nikšić ( „Službeni list Crne Gore-Opštinski propisi“, broj 31/18).

Članom 268 stav 2 Zakona o privrednim društvima propisano je da ako Društvo osniva jedan osnivač, osnivački akt je odluka jednog osnivača o osnivanju Društva.

Članom 38 stav 1 tačka 14 Zakona o lokalnoj samoupravi propisano je da Skupština osniva javne službe.

Članom 35 stav 1 tačka 14 Statuta Opštine Nikšić propisano je da Skupština osniva javne Službe a članom 38 stav 1 propisano je da Skupština u vršenju poslova iz svoje nadležnosti donosi Statut Opštine, poslovnik, odluke, rješenja, planove, programe i druge akte.

II *Razlozi za donošenje*

Razlozi za donošenje ove odluke sadržani su u potrebi uređivanja i usklađivanja ove oblasti u skladu sa važećim zakonskim propisima i nastojanju Opštine Nikšić da unaprijedi i pospješi stanje u pružanju staničnih usluga, a sve u cilju kvalitetnog organizovanja i obavljanja javnog prevoza putnika.

III *Sadržaj odluke*

Odluka je koncipirana u VIII poglavlja, tako da se u okviru istog tretiraju pitanja koja po tematici pripadaju određenim pitanjima iz okvira poglavlja, a u cjelini obezbjeđuju jedinstvenost akta i logički slijed odredaba kojih ukupno ima 29.

Između ostalog, pitanja koja se odnose na:

* Načelnu odredbu;
* Naziv i sjedište društva;
* Djelatnost Društva;
* Osnovni kapital i finasiranje Društva;
* Upravljanje i rukovođenje;
* Nadzor i prestanak Društva, i
* Pitanja koja se odnose na stupanje na snagu ove i prestanak važenja dosadašnje odluke.

Polazeci od navedenog, predlaže se Skupštini Opštine Nikšić, da donese Odluku o osnivanju Društva sa ograničenom odgovornošću „Autobuska stanica“ Nikšić.

OBRAĐIVAČ

Sekretarijat za komunalne poslove i saobraćaj

S E K R E T A R

Vidak Krtolica,s.r